CELEX: 32016D1610
Language: el
Date: 2016-09-07 00:00:00
Title: Απόφαση (ΕΕ) 2016/1610 της Επιτροπής, της 7ης Σεπτεμβρίου 2016, σχετικά με τη δημοσίευση με περιορισμό στην Επίσημη Εφημερίδα της Ευρωπαϊκής Ένωσης των στοιχείων αναφοράς του εναρμονισμένου προτύπου EN 13383-1:2002 «Φυσικοί ογκόλιθοι: μέρος 1: προδιαγραφές» σύμφωνα με τον κανονισμό αριθ. 305/2011 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

8.9.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 240/6
            
         ΑΠΌΦΑΣΗ (ΕΕ) 2016/1610 ΤΗΣ ΕΠΙΤΡΟΠΉΣ
   της 7ης Σεπτεμβρίου 2016
   σχετικά με τη δημοσίευση με περιορισμό στην Επίσημη Εφημερίδα της Ευρωπαϊκής Ένωσης των στοιχείων αναφοράς του εναρμονισμένου προτύπου EN 13383-1:2002 «Φυσικοί ογκόλιθοι: μέρος 1: προδιαγραφές» σύμφωνα με τον κανονισμό αριθ. 305/2011 του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 305/2011 του Ευρωπαϊκού Κοινοβουλίου και του Συμβουλίου, της 9ης Μαρτίου 2011, για τη θέσπιση εναρμονισμένων όρων εμπορίας δομικών προϊόντων και για την κατάργηση της οδηγίας 89/106/ΕΟΚ του Συμβουλίου (1), και ιδίως το άρθρο 18,
   Εκτιμώντας τα ακόλουθα:
   
               (1)
            
            
               Σύμφωνα με τον κανονισμό (ΕΕ) αριθ. 305/2011, τα εναρμονισμένα πρότυπα που προβλέπονται από το άρθρο 17 πρέπει να πληρούν τις απαιτήσεις του εναρμονισμένου συστήματος που ορίζονται από τον εν λόγω κανονισμό ή βάσει του εν λόγω κανονισμού.
            
         
               (2)
            
            
               Τον Μάιο του 2002 η Ευρωπαϊκή Επιτροπή Τυποποίησης (CEN) ενέκρινε το εναρμονισμένο πρότυπο EN 13383-1:2002 «Φυσικοί ογκόλιθοι: μέρος 1: προδιαγραφές». Τα στοιχεία αναφοράς του προτύπου δημοσιεύτηκαν στη συνέχεια στην Επίσημη Εφημερίδα της Ευρωπαϊκής Ένωσης.
            
         
               (3)
            
            
               Στις 12 Αυγούστου 2015 η Κύπρος κατέθεσε επίσημη ένσταση σύμφωνα με το άρθρο 18 του κανονισμού (ΕΕ) αριθ. 305/2011 σχετικά με το εναρμονισμένο πρότυπο EN 13383-1:2002. Η επίσημη ένσταση βασίστηκε στο γεγονός ότι στη ρήτρα 5.2 του εν λόγω προτύπου περιλαμβάνεται όριο κατωφλίου για ένα βασικό χαρακτηριστικό, την πυκνότητα, που ορίζει την ελάχιστη πυκνότητα των εν λόγω προϊόντων σε 2,3 Mg/m3.
            
         
               (4)
            
            
               Σύμφωνα με την Κύπρο, οι ποσότητες φυσικών ογκόλιθων που εξορύσσονται στην Κύπρο και πληρούν το όριο κατωφλίου (τη λεγόμενη ελάχιστη πυκνότητα) δεν επαρκούν για να καλύψουν τη ζήτηση των εν λόγω προϊόντων. Αντιθέτως, οι κυπριακές αρχές έχουν χρησιμοποιήσει με επιτυχία για την κατασκευή έργων προστασίας παράκτιων περιοχών, κατά τη διάρκεια πολλών δεκαετιών, φυσικούς ογκόλιθους με μικρότερη πυκνότητα χωρίς κανένα πρόβλημα, όπως υποστηρίζουν, ανθεκτικότητας και/ή σταθερότητας.
            
         
               (5)
            
            
               Επιπλέον, οι εμπλεκόμενοι φορείς CEN δήλωσαν ότι η αξιολόγηση της ανθεκτικότητας καλύπτεται επαρκώς στο πρότυπο EN 13383 από άλλες δοκιμές ανθεκτικότητας, ακόμη και χωρίς να εφαρμόζεται το εν λόγω όριο κατωφλίου για την πυκνότητα.
            
         
               (6)
            
            
               Επίσης, η Κύπρος τόνισε ότι η αφαίρεση του εν λόγω ορίου κατωφλίου έχει ήδη ψηφιστεί επίσημα από την Ευρωπαϊκή Επιτροπή Τυποποίησης (CEN) στο πλαίσιο εκπόνησης νέας έκδοσης του προτύπου EN 13383.
            
         
               (7)
            
            
               Η πυκνότητα του φυσικού ογκόλιθου αποτελεί βασικό χαρακτηριστικό για την πλήρωση των βασικών απαιτήσεων για τα κατασκευαστικά έργα που αφορούν τον σχεδιασμό των έργων προστασίας των παράκτιων περιοχών. Ωστόσο, οι τύποι υπολογισμού που χρησιμοποιούνται στο πλαίσιο αυτό περιλαμβάνουν και άλλους παράγοντες, ιδίως τις διαστάσεις και το μέγεθος του φυσικού ογκόλιθου που χρησιμοποιείται. Έχει αποδειχθεί ότι τα ίδια επίπεδα προστασίας είναι δυνατόν να επιτευχθούν με φυσικούς ογκόλιθους μικρότερης πυκνότητας, όταν χρησιμοποιούνται ογκόλιθοι μεγαλύτερου μεγέθους.
            
         
               (8)
            
            
               Με βάση το περιεχόμενο του προτύπου EN 13383-1:2002, καθώς και τα στοιχεία που υπέβαλε η Κύπρος, τα άλλα κράτη μέλη, η CEN και ο βιομηχανικός κλάδος, και κατόπιν διαβούλευσης με την επιτροπή που συστάθηκε δυνάμει του άρθρου 64 του κανονισμού (ΕΕ) αριθ. 305/2011, όπως προβλέπεται από το άρθρο 18 του εν λόγω κανονισμού, είναι ευρέως αποδεκτό ότι το όριο κατωφλίου για την πυκνότητα που καθορίζεται στη ρήτρα 5.2 του εν λόγω προτύπου θα μπορούσε να εξαιρεθεί από το πεδίο εφαρμογής που έχει δημοσιευτεί στην Επίσημη Εφημερίδα της Ευρωπαϊκής Ένωσης.
            
         
               (9)
            
            
               Για όλους αυτούς τους λόγους, το όριο κατωφλίου για την πυκνότητα που ορίζεται στη ρήτρα 5.2 του εν λόγω προτύπου δεν είναι αναγκαίο για την πλήρωση των απαιτήσεων που ορίζονται από τον κανονισμό (ΕΕ) αριθ. 305/2011 ή βάσει αυτού.
            
         
               (10)
            
            
               Επομένως, τα στοιχεία αναφοράς του προτύπου EN 13383-1:2002 θα πρέπει να εξακολουθήσουν να δημοσιεύονται στην Επίσημη Εφημερίδα της Ευρωπαϊκής Ένωσης, αλλά με περιορισμό που θα εξαιρεί το όριο κατωφλίου για την πυκνότητα το οποίο ορίζεται στη ρήτρα 5.2 του εν λόγω προτύπου από το πεδίο εφαρμογής του,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα στοιχεία αναφοράς του εναρμονισμένου προτύπου EN 13383-1:2002 «Φυσικοί ογκόλιθοι: μέρος 1: προδιαγραφές» δημοσιεύονται στην Επίσημη Εφημερίδα της Ευρωπαϊκής Ένωσης με περιορισμό. Ο περιορισμός αυτός εξαιρεί το όριο κατωφλίου για την πυκνότητα που ορίζεται στη ρήτρα 5.2 του εν λόγω προτύπου από το πεδίο εφαρμογής των στοιχείων αναφοράς που δημοσιεύονται.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 7 Σεπτεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 88 της 4.4.2011, σ. 5.